กฎ ก.ตร.ว่าด้วยการบรรจุและแต่งตั้งข้าราชการซึ่งมิใช่ข้าราชการตำรวจหรือการบรรจุและแต่งตั้งพนักงานขององค์กรปกครองส่วนท้องถิ่นซึ่งออกจากราชการหรือออกจากงานไปแล้วกลับเข้ารับราชการเป็นข้าราชการตำรวจพ.ศ. ๒๕๔๗ อาศัยอำนาจตามความในมาตรา๓๑ (๒) และมาตรา ๖๓ (๒) (ค) แห่งพระราชบัญญัติตำรวจแห่งชาติ พ.ศ. ๒๕๔๗ และมติก.ตร. ในการประชุม ครั้งที่ ๕/๒๕๔๗ เมื่อวันที่ ๒๑เมษายน พ.ศ. ๒๕๔๗ และมติอนุกรรมการ ก.ตร. เกี่ยวกับตำแหน่งในการประชุม ครั้งที่๒/๒๕๔๗ เมื่อวันที่ ๑๒ พฤษภาคม พ.ศ. ๒๕๔๗ ก.ตร. จึงออกกฎ ก.ตร. ไว้ดังต่อไปนี้ข้อ ๑[๑] กฎ ก.ตร. นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๒ ข้าราชการซึ่งมิใช่ข้าราชการตำรวจหรือพนักงานขององค์กรปกครองส่วนท้องถิ่นซึ่งออกจากราชการหรือออกจากงานไปแล้วประสงค์จะสมัครกลับเข้ารับราชการเป็นข้าราชการตำรวจตามมาตรา ๖๓ (๒) (ค)ในหน่วยงานใด ให้ยื่นคำขอตามแบบที่สำนักงานตำรวจแห่งชาติกำหนดข้อ ๓ผู้ที่จะสมัครกลับเข้ารับราชการเป็นข้าราชการตำรวจจะต้องมีคุณสมบัติและไม่มีลักษณะต้องห้ามตามมาตรา ๔๘และต้องมีคุณสมบัติเฉพาะสำหรับตำแหน่งตามที่ ก.ตร. กำหนดไว้ตามมาตรา ๔๕ หรือได้รับอนุมัติจากก.ตร. ตามมาตรา ๕๙ วรรคแรกข้อ ๔ให้ผู้บังคับบัญชาที่เป็นหัวหน้าหน่วยงานที่มีผู้ยื่นคำขอสมัครกลับเข้ารับราชการตรวจสอบประวัติการรับราชการและการทำงานทุกแห่งของผู้สมัครโดยให้สอบถามไปยังส่วนราชการหรือหน่วยงานที่เกี่ยวข้องเพื่อให้ได้รายละเอียดข้อเท็จจริงมากที่สุดมาประกอบการพิจารณาโดยคำนึงถึงอายุตัว อายุราชการ ความรู้ความสามารถ ประสบการณ์ความชำนาญงานของผู้สมัครกลับเข้ารับราชการเปรียบเทียบกับข้าราชการตำรวจผู้รับราชการในหน่วยงานและประโยชน์ที่ทางราชการจะได้รับเป็นสำคัญเมื่อพิจารณาแล้วเห็นว่าการบรรจุและแต่งตั้งผู้นั้นกลับเข้ารับราชการจะเกิดประโยชน์ต่อทางราชการให้เสนอตำแหน่งชั้นยศ และอัตราเงินเดือนจะที่ใช้รองรับการบรรจุพร้อมทั้งรวบรวมรายละเอียดข้อมูลหลักฐานต่าง ๆเกี่ยวกับประวัติการรับราชการและประวัติส่วนตัว หน้าที่ความรับผิดชอบของตำแหน่งที่จะบรรจุและแต่งตั้งและเหตุผลความจำเป็น ไปให้สำนักงานตำรวจแห่งชาติพิจารณาข้อ ๕ การพิจารณาเกี่ยวกับตำแหน่ง ชั้นยศและอัตราเงินเดือนที่จะบรรจุและแต่งตั้งกลับเข้ารับราชการเป็นข้าราชการตำรวจให้พิจารณาดังนี้(๑) ตำแหน่ง ให้พิจารณาตำแหน่งที่จะบรรจุและแต่งตั้งกลับเข้ารับราชการตามเหตุผลความจำเป็นของหน่วยงานที่เสนอขอบรรจุกลับ(๒)[๒] ชั้นยศให้พิจารณาว่าหากผู้สมัครเป็นข้าราชการตำรวจมาตั้งแต่เริ่มแรกจนถึงวันที่ออกจากราชการจะได้รับยศชั้นใดตามกฎ ก.ตร. ว่าด้วยหลักเกณฑ์และวิธีการแต่งตั้งยศก็ให้รับยศนั้น ทั้งนี้ ต้องสอดคล้องกับตำแหน่งที่จะบรรจุและแต่งตั้งกลับเข้ารับราชการด้วย(๓)เงินเดือนให้ได้รับอัตราเงินเดือนไม่สูงกว่าอัตราเงินเดือนที่ได้รับขณะรับราชการทางสังกัดเดิมก่อนออกจากราชการข้อ ๖ เพื่อประโยชน์ในการนับเวลาราชการให้ถือเวลาราชการหรือเวลาทำงานของผู้สมัครกลับเข้ารับราชการในขณะที่เป็นข้าราชการตามกฎหมายอื่นหรือพนักงานขององค์กรปกครองส่วนท้องถิ่นเป็นเวลาราชการของข้าราชการตำรวจตามพระราชบัญญัตินี้ด้วยข้อ ๗ในกรณีที่สำนักงานตำรวจแห่งชาติเห็นสมควรจะบรรจุและแต่งตั้งผู้สมัครกลับเข้ารับราชการให้ผู้มีอำนาจตามมาตรา๔๙ สั่งบรรจุและแต่งตั้งกลับเข้ารับราชการ ในตำแหน่ง ชั้นยศและอัตราเงินเดือนตามหลักเกณฑ์ข้อ ๕เว้นแต่มีเหตุผลและความจำเป็นสมควรจะบรรจุและแต่งตั้งผู้สมัครกลับเข้ารับราชการในตำแหน่งที่สูงกว่าเดิมหรือให้ได้รับอัตราเงินเดือนสูงกว่าระดับและขั้นที่เคยได้รับอยู่เดิมให้เสนอ ก.ตร.พิจารณาอนุมัติเป็นราย ๆ ไปข้อ ๘การบรรจุและแต่งตั้งผู้สมัครกลับเข้ารับราชการซึ่งออกจากราชการไปก่อนวันที่พระราชบัญญัติตำรวจแห่งชาติ พ.ศ. ๒๕๔๗ ใช้บังคับหากปรากฏว่าก่อนกลับเข้ารับราชการได้มีกฎหมายหรือมติคณะรัฐมนตรี แก้ไขเปลี่ยนแปลงหรือปรับอัตราเงินเดือน เงินเพิ่มพิเศษรายเดือน เงินเพิ่มอื่นหรือเงินช่วยเหลือของข้าราชการตำรวจ ให้ได้รับเป็นประการใด ให้ปรับอัตราเงินเดือนเงินเพิ่มพิเศษรายเดือน เงินเพิ่มอื่นหรือเงินช่วยเหลือที่ผู้นั้นได้รับอยู่ก่อนออกจากราชการให้เข้าระดับ ขั้นและอัตราเงินเดือน เงินเพิ่มพิเศษรายเดือน เงินเพิ่มอื่นหรือเงินช่วยเหลือตามกฎหมาย หรือมติคณะรัฐมนตรีดังกล่าวเสียก่อนแล้วจึงปรับอัตราเงินเดือน เงินเพิ่มพิเศษรายเดือน เงินเพิ่มอื่นหรือเงินช่วยเหลือของผู้นั้นให้เข้าระดับ ขั้น และอัตราเงินเดือนปกติเงินเพิ่มพิเศษรายเดือน เงินเพิ่มอื่นหรือเงินช่วยเหลือตามพระราชบัญญัติตำรวจแห่งชาติ พ.ศ. ๒๕๔๗ข้อ ๙ การใดที่ได้ดำเนินการก่อนที่กฎ ก.ตร.นี้ใช้บังคับ ให้ถือเป็นการดำเนินการตามกฎ ก.ตร. นี้ให้ไว้ณ วันที่ ๔ สิงหาคม พ.ศ. ๒๕๔๗พลเอกชวลิต ยงใจยุทธรองนายกรัฐมนตรีปฏิบัติราชการแทนนายกรัฐมนตรีประธานกรรมการข้าราชการตำรวจกฎก.ตร.ว่าด้วยการบรรจุและแต่งตั้งข้าราชการซึ่งมิใช่ข้าราชการตำรวจหรือการบรรจุและแต่งตั้งพนักงานขององค์กรปกครองส่วนท้องถิ่นซึ่งออกจากราชการหรือออกจากงานไปแล้วกลับเข้ารับราชการเป็นข้าราชการตำรวจ (ฉบับที่๒) พ.ศ. ๒๕๖๑[๓]ข้อ ๑ กฎ ก.ตร.นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปหมายเหตุ :- เหตุผลในการประกาศใช้กฎ ก.ตร. ฉบับนี้ คือโดยที่การบรรจุและแต่งตั้งข้าราชการซึ่งมิใช่ข้าราชการตำรวจหรือพนักงานขององค์กรปกครองส่วนท้องถิ่นซึ่งออกจากราชการหรือออกจากงานไปแล้วกลับเข้ารับราชการเป็นข้าราชการตำรวจมีหลักเกณฑ์การแต่งตั้งยศที่แตกต่างกันดังนั้น เพื่อให้เกิดความเป็นธรรมในการได้รับชั้นยศ สมควรแก้ไขกฎ ก.ตร.ในเรื่องนี้ให้มีความเหมาะสมและชัดเจนยิ่งขึ้น จึงจำเป็นต้องออกกฎ ก.ตร. นี้วิวรรธน์/เพิ่มเติม๒๒ พฤศจิกายน๒๕๖๒นุสรา/ตรวจ๒๓ พฤศจิกายน๒๕๖๓[๑]ราชกิจจานุเบกษา เล่ม ๑๒๑/ตอนที่ ๖๒ ก/หน้า ๑๓/๒๘ กันยายน ๒๕๔๗[๒]ข้อ ๕ (๒) แก้ไขเพิ่มเติมโดยกฎ ก.ตร.ว่าด้วยการบรรจุและแต่งตั้งข้าราชการซึ่งมิใช่ข้าราชการตำรวจหรือการบรรจุและแต่งตั้งพนักงานขององค์กรปกครองส่วนท้องถิ่นซึ่งออกจากราชการหรือออกจากงานไปแล้วกลับเข้ารับราชการเป็นข้าราชการตำรวจ (ฉบับที่๒) พ.ศ. ๒๕๖๑[๓]ราชกิจจานุเบกษา เล่ม ๑๓๖/ตอนที่ ๔ ก/หน้า ๓/๗ มกราคม ๒๕๖๒